*A Semmelweis Egyetem Baráti Körének*

*Újévi tájékoztató körlevele – 2011.*

**TISZTELT TAGTÁRSUNK**

**ÉS JÖVŐBENI TAGTÁRSUNK!**

***Baráti szeretettel kívánjuk,, hogy 2011.***

***megvalósult kreatív vágyakban gazdag év legyen mindannyiunk számára!***

***Köszönjük, ha az elmúlt évben Ön bármilyen módon támogatta***

***a Baráti Kör tevékenységét, kérjük támogatását ez évben is!***

Azzal a reménnyel ismertetjük **2010. eredményeit** és **2011. évi terveinket**, hogy ezek örömeiben Ön is osztozik, ill. célkitűzéseink elérésében Ön is részt vállal. A Baráti Kör csupán akkor tudja sikeresen fenntartani, s újabbakkal gyarapítani programjait, **ha Ön támogatja a Kört** a rendezvények látogatásával, a Semmelweis Egyetem értékes hagyományainak ápolásával, új hazai és külföldi tagok toborzásával, valamint adománnyal (további információ a 6. oldalon található)\* és adományozók szervezésével. Minden tagunk büszke lehet arra, hogy már **öt pályázható Baráti Kör díjjal** támogatjuk az egyetemi ifjúságot évről-évre! A Kör hatékonyságának egyik elengedhetetlen feltétele az is, hogy tovább növeljük tagjaink létszámát, s Ön csatlakozzon hozzánk, ha jelenleg még nem tagunk, ill. segítsen a tagtoborzásban. A Jelentkezési lap letölthető az internetes honlapunk ([www.baratikor.sote.hu](http://www.baratikor.sote.hu/)) „Felhívás” menüpontjáról, de kérhető – befizetési csekkel együtt – közvetlenül is e-mailen (halasz@rekhiv.sote.hu), vagy telefonon (210-2930/56385) Halász Andrea munkatársunktól. A Baráti Kör aktív taglétszáma több mint hatszáz fő, a túlnyomó többség tagdíjjal, ill. adománnyal támogatja tevékenységünket, **mindezt baráti köszönettel nyugtázzuk**.

**1.)** Klubösszejöveteleinket emlékezetes sikerrel tartottuk meg 2010-ben is. Kiváló felkért előadók, ill. vendéglátók tiszteltek meg bennünket élményt adó prezentációkkal, ezúton is kifejezzük köszönetünket a következő felsorolással:

* **Január 27.:** Dr. Stubnya Gusztáv főigazgató *„Az Egyetem stratégiai menedzsmentje és gyakorlata”;* Toldi Gergely orvostanhallgató *„Lymphocyta aktiváció vizsgálata klinikai kórképekben”*
* **Február 24.:** Dr. Kiss Levente egyetemi tanársegéd *„80 nap a világ körül”;* Tajnafői Zita (Dr. Mészáros György EOK igazgatót helyettesítette) *„A Semmelweis Egyetem Elméleti Orvostudományi Központjának első éve”*
* **Március 31.:** Prof. Dr. Gera István FOK dékán *„Mi lesz veled magyar fogorvos?”;* Dr. Hermann Péteregyetemi docens, FOK dékánhelyettes *„Emberi erőforrás és migráció a fogorvosi ellátórendszerben”;* Dr. Szomolányi Gy. Istvána Fogorvosi Szekció elnöke *„Az SE Baráti Kör Fogorvosi Szekció 2010-es programja, tervei, kulturális hírek”*
* **Április 28.:** Prof. emer. Dr. Lozsádi Károly *„Határkövek a szívsebészet történetében”;* *A Doktorandusz Kiválósági Díj 2009. évi nyerteseinek rövid bemutatkozása:* Dr. Szeifert Lilla, Dr. Tömböl Zsófia
* **Május 26.:** Prof. emer. Dr. Brooser Gábor - Dr. Molnár László *„Haynal Imre professzor öröksége”;* Dr. Táncos László igazgató *„A Semmelweis Kiadó”*
* **Szeptember 29.:** Dr. Vasas Lívia főigazgató *“Képekben az orvosi könyvtár 180 éve”* (vendégségben a Semmelweis Egyetem újraszervezett Központi Könyvtárában)
* **Október 27.:** Prof. Dr. Papp Zoltán *„Rendhagyó tanszékelhagyó előadás”;* Prof. Dr. Nemes György *„A közlekedési sérülések és kezelésük változása az elmúlt évezredekben”*
* **November 24.:** Dr. Kiss Jenő osztályvezető főorvos *„Az én hivatásom”;* Szécsényi-Nagy Balázs, az Egyetemi Hallgatói Önkormányzat elnöke *„Hallgatói élet a Semmelweis Egyetemen*”.

**2.)** 2011. folyamán szintén igényes és gazdag klubprogramok várnak ránk. Felkért előadóink neveit ABC sorrendben, előadásaikat *előzetes címmel* soroljuk fel:

* Prof. Dr. Balla Péter mb. rektor (Károli Gáspár Református Egyetem) *„Egyetemeink közötti kapcsolat”*
* Dr. Boga Bálint főorvos *„Az öregedés tudományos megközelítésének története”*
* Prof. Dr. Fejérdy Pál dékán *„Bumeráng, avagy másodszor a Fogorvostudományi Kar élén”* (Fogorvosi Tagozat)
* Dr. Forbath Péter (Kanada) *„Ami a magyar kardiológia történetírásából kimaradt …”*
* Prof. Dr. Karádi István dékán *„Az ÁOK jövőképe”*
* Dr. Kiss László orvostörténész (Szlovákia) *„Az elsők legjobbjai: Chernyei János, Haidenreich Lajos és Stipsics Ferdinánd Nagyszombatban végzett doktorok emlékezete”*
* Prof. Dr. Lénárd László akadémikus, a PTE rector emeritusa *„Egyetemeink kapcsolata”*
* Prof. Dr. Lenkovics Barnabás alkotmánybíró *„Jog az egészséghez”*
* Prof. Dr. Ligeti Erzsébet akadémikus *„Alkalmazott élettan - hátizsákkal”*
* Prof. emer. Dr. Monos Emil - Dr. Molnár László *„BOTE-SOTE-SE: 60 éves az önálló Orvosegyetem”*
* Prof. emer. Dr. Robert László (Párizs) *„Huzella Tivadar a kötőszövet kutatás úttörője”* (május 25.)
* Prof. emer. Dr. Rózsa Pál (BME matematikus) *„Az aranymetszés és a Fibonacci-sorozat: tekinthetők-e természeti törvényeknek?”*
* Simon Katalin levéltáros (Fővárosi Levéltár) *„A 18-19. századi magyarországi orvosi professzionalizáció kérdései”*
* Prof. Dr. Szél Ágoston általános rektorhelyettes *„A Doktori Tanács elnöki tisztéből a Semmelweis Egyetem általános rektorhelyettességig”*
* Prof. Dr. Tulassay Tivadar rektor *„Egyetemünk múltja és jövője”.*

Rövid prezentációk terve:

* Dr. Balogh Károly *„Apám, Balogh Károly professzor”*
* Berze Ildikó fogorvostanhallgató, a Magyar Fogorvostanhallgatók Egyesülete Budapesti Helyi Bizottságának elnöke *„Tájékoztató a hallgatói egyesület munkájáról, különös tekintettel a prevenciós tevékenységre”* (Fogorvosi Tagozat)
* Dr. Bogárdi Mihály ny. főorvos *„Egy családban 1 régi bába és 4 orvos”*
* Dr. Farkas Zsolt főorvos (Heim Pál Gyermekkórház) *„Újabb klinikai tapasztalatok Németországban”*
* Dr. Fröhlich Georgina PhD hallgató *„Modern sugárterápia - Metszetképalkotó eljárásokon alapuló 3D-s brachyterápiás besugárzástervezés”*
* Dr. Máttyus István egyetemi adjunktus *„Dr. Mátyus István”*
* Kerpel-Fronius Ödön Tehetséggondozó Program diákjai *– kulturális program.*

(Az előadások időpontját, helyét meghirdetjük körlevelek, valamint a „Semmelweis Egyetem” és a „Szinapszis” újság, továbbá az internetes honlapunk révén. Az előadások előtt félórával büfével várjuk a résztvevőket.)

**3.)** Az egyetemi ifjúság támogatására 2010-ben is kiemelt figyelmet fordítottunk.

* A *Dr. Balázs Dezső és Walter Julianna pályázat keretében Dr. Kozák Lajos Rudolf* egyetemi tanársegéd (MR Kutatóközpont) nyerte el a *100eFt-os első díjat* nemzetközi kongresszuson (Symposium Neuroradiologicum, Bologna) való részvétele támogatására. Ugyancsak nemzetközi kongresszuson (a Genfben megrendezésre kerülő European Society of Surgical Research 45. Kongresszuson) történő részvétel támogatására kapta *Dr. Szijártó Attila* egyetemi tanársegéd (I. sz. Sebészeti Klinika) a *80eFt-os második díjat*. *Mészáros Gergő* ötödéves orvostanhallgató németországi (Bottrop) tanulmányútjának támogatására nyerte a *60eFt-os harmadik díjat*. A díjakat a Semmelweis Egyetem március 12-i ünnepségén adtuk át
* *4x15eFt-tal díjaztuk* a 2010. évi *Korányi Frigyes Tudományos Fórum* kiváló teljesítményt nyújtó diákszereplőit
* *200eFt-ot* biztosítottunk az *SE Testnevelési és Sportközpont* részére egyetemi hallgatóink testnevelésének és szabadidő sportjának fejlesztése céljára
* A *Doktorandusz Kiválósági Díjat* (2x100eFt) *Balogh Zsófia* (témavezető: Prof. Dr. Mészáros Tamás) és *Dr. Butz Henriett* (témavezető: Prof. Dr. Rácz Károly) PhD hallgató nyerte el. A díjakat a Semmelweis Egyetem *Dies Academicus* ünnepségén (nov. 6.) adtuk át
* A *Baráti Kör* *Tehetséggondozó Kiválósági Díját* (*2x50eFt*)első alkalommal december 10-én, a Kerpel-Fronius Ödön Tehetséggondozó Program ünnepi ülésén, a Semmelweis Szalonban adtuk át. A Program Tanács javaslatára a díjazottak: *Dr.* *Fröhlich Georgina* és *Toldi Gergely.*

**4.)** A Baráti Kör ifjúsági díjait 2011-ben is öt ágon tervezzük!

* A hagyományos *Dr. Balázs Dezső és Walter Julianna* *ifjúsági pályázat:* 60-80-100eFt-os díjak
* Az *egyetemi testnevelés támogatása:* 300eFt
* Két 100eFt-os *díj kiváló doktorandusz (PhD) hallgatók jutalmazására* - SE Doktori Tanáccsal együttműködve
* A Kerpel-Fronius Tehetséggondozó Program támogatása két 50eFt-os *Kiválósági Díjjal* – együttműködés a Program Tanáccsal
* A Korányi Frigyes Tudományos Fórum *kiváló teljesítményt nyújtó diákszereplői-nek jutalmazása:* 4x15eFt.

**5.)** Semmelweis Napon (július 1.), az Egyetem ünnepsége keretében, a Baráti Kör képviselői – Prof. emer. Dr. Sótonyi Péter és Prof. Dr. Schmidt Péter - is helyeztek el *koszorút a belső telepi Semmelweis szobor előtt.* 2011-ben szintén tervezzük a koszorúzást.

**6.)** „Az 1891-ben létesült első magyar élettani társulás alapítói” c. jubileumi szimpóziumunk (BK-MOTT-MÉT LXXIII-2009, SE EOK) *előadás-kivonatai* *angol nyelven is megjelentek* az Acta Physiologica Hungarica 97/1 (2010. március) számában. A szimpózium és a fogadás *képes beszámolói* az internetes *honlapunkon* *(„Hírek” menüpont)* megtekinthetők.

**7.)** A NET aulájában 2009. november 25-én tartott, felemelő *jubileumi-emléktábla* avató ünnepségünk részletes fényképes riportja szintén megtekinthető a *Baráti Kör honlapján („Hírek” menüpont).*

**8.)** A Kör és a Semmelweis Kiadó együttműködésével készült színvonalas *2010. évi egyetemtörténeti falinaptár* nagy sikert aratott, a Kör tagjai kedvezményesen, a bolti ár feléért vásárolhatták.

**9.)** Előbbiekből is látható, hogy az *internetes portál* ([www.baratikor.sote.hu](http://www.baratikor.sote.hu/)) nélkülözhetetlen hírmédiánk; értékápoló és értékterjesztő adatbázis ez, és folyamatosan gyarapodik. Kérem, látogassák rendszeresen! A Körrel kapcsolatos általános tájékoztatás (*vezetőség, történet, alapszabály*) és naprakész új információk mellett hozzáférhető a rektorok, a dékánok, az első tanszékvezetők, ill. intézetigazgatók, valamint a Kör elnökeinek galériája (összesen *210 portré és életrajz*), továbbá számos egyetemi intézetünk *elektronikus múzeuma*, valamint érdekesnél-érdekesebb *előadások* képekkel gazdagon dokumentált, szerkesztett változata (összesen 30, évről-évre jelentősen gyarapodik!).

**10.)** A *Semmelweis Egyetem újság* fontos „szócsöve” a Körnek. A Szerkesztőbizottság elnöke Prof. emer. Dr. Sótonyi Péter és Prof. emer. Dr. Donáth Tibor tiszteletbeli elnök, Tolnai Kata felelős szerkesztővel együtt, gondozzák híreinket, beszámolóinkat. Minden klubösszejövetelünkön díjtalanul hozzá lehet jutni a lap legújabb példányaihoz, elektronikus változata pedig elérhető az internetes honlapunk révén is ([www.baratikor.sote.hu](http://www.baratikor.sote.hu/): „Kapcsolatok” menüpont).

Együttműködésünk a *Szinapszis hallgatói lappal* is értékes és gyarapszik.

Dr. Forrai Judit kezdeményezésére, a BK 2010. évi Közgyűlésének támogató egyetértésével, együttműködő partnerként csatlakoztunk a kétnyelvű *"Kaleidoscope - Integrált Művelődés-, Tudomány- és Orvostörténeti Folyóirat; Kaleidoscope - Integrated Magazine of History of Science, Culture and Medicine*" on-line internetes quarterly mögé felsorakozott intézményekhez, ill. szervezetekhez.

**11.)** Továbbra is célunk, hogy ápoljuk, fejlesszük a *kapcsolatokat hazai és külföldi társaságokkal, intézményekkel:* a társegyetemekkel, a Magyar Orvostörténelmi Társasággal, a Semmelweis Múzeummal és Könyvtárral, a Magyar Orvosok Nemzetközi Akadémiájával (WHMA), az Országos Levéltárral, a Szépművészeti Múzeummal, a Düsseldorfi Semmelweis Társasággal, az Amerikai-Magyar Orvosszövetséggel (HMAA), a Finn-Magyar-Észt Orvos Társasággal.

Felkérésre az SE-ELTE 375. Jubileumi emlékülésén (2010. szeptember 21.) a Baráti Kör elnöke és Dr. Molnár László vezetőségi tag „*Az önálló orvosegyetem: BOTE, SOTE, SE”* címmel előadást tartott.

Az SE Magyar Alumni Találkozó programjában (2010. november 27.), ugyancsak felkérésre, hasonló előadás prezentálására került sor *„Az önálló orvosegyetem első 6 évtizedének történeti kronológiája”* címmel. Mivel az önálló orvosképzés minisztertanácsi elrendelésének 60. évfordulója 2011-re (január 28.) esik, e téma bemutatását a Baráti Kör éves programjában is tervezzük.

**12.)** A Baráti Kör speciális programjaihoz nélkülözhetetlen forrás a tagdíjak, támogatások befizetése, valamint a rendszeres szolgáltatások nyújtása – mindezekért hálás köszönetünket fejezzük ki a következő vezetőknek, ill. intézményeknek (ABC sorrendben): Juhász Irén a NET gazdasági igazgatója és munkatársai; Dr. Mészáros György az EOK igazgatója és munkatársai; Dr. Molnár László a Központi Levéltár vezetője és munkatársai; a Semmelweis Egyetem szakmai és gazdasági vezetői, Bús Ágota a Rektori Hivatal vezetője; Szirányi András informatikus; Dr. Táncos László a Semmelweis Kiadó igazgatója és munkatársai; Dr. Tóth Barnabás az Informatikai Igazgatóság igazgatója és munkatársai; Dr. Vasas Lívia a Központi Könyvtár főigazgatója és munkatársai. E helyen is köszönetet mondunk a minimum tagdíjat nagyságrenddel meghaladó befizetésekért számos barátunknak.

***Újévi jókívánságainkat megismételve, szeretettel várjuk az Ön támogatását, valamint a személyes találkozást a Kör rendezvényein.***

***Szívélyes üdvözlettel a Baráti Kör Vezetőségének minden tagja nevében,***

 

Budapest, 2011. január 3. Prof. emer. Dr. Monos Emil,

 a Baráti Kör elnöke.

\* *A Baráti Kör működésének fenntartása – az Egyetem által nyújtott támogatás mellett – a tagság által fizetett tagdíj, ill. adományok segítségével történik. A tagdíj címén javasolt támogatás összege magyar állampolgárságú aktív dolgozók esetében legalább 1500, nyugdíjasok és egyetemi hallgatók esetében pedig legalább 500Ft/év.*

*Külföldön élő aktív dolgozó tagjainknak legalább 50, nyugdíjas tagok esetében pedig 20USD/év, ill. a megfelelő forint, vagy euro összeg javasolt. A befizetés külföldről történhet levélben küldött személyi csekk révén „Semmelweis University Alumni Association – Baráti Kör” megjelöléssel; banki átutalás esetén pedig az alábbi címre:*

*Magyar Külkereskedelmi Bank Nyrt. (1051 Budapest, Szent István tér 11.)*

*SOTE Baráti Kör (1085 Budapest, Üllői út 26.)*

*Számlaszám: 10300002-20314006-00003285*

*(SWIFT-kód: MKKBHUHB)*

*(IBAN szám: HU09 1030 0002 2031 4006 0000 3285)*